daan a ververso 4
GAWAT
Tinakaw dagiti dangaw ti rusing dagiti pallang ken utong.
Inambus dagiti dudon ti kariton dagiti kuton. Hinoldap
ti ampipit ti lakasa dagiti kuriat. Kinidnap dagiti amgid
ken kanunong ti eredero ti balangeg. Inaradas ti sabawil
ti sagibo ti mais. Rinames ti baliti ken gamusa ti marunggi,
kalunay, papait, sabidukong, ken kamotit.
Ket paksiwen dagiti kulalanti ti karnero. Sinanglawen
dagiti tuwato ti baka. Adobuen dagiti kiteb ti sunggo.
Dinardaraen dagiti sibeg ti galunggong. Tunuen
dagiti kuto ti nuang. Bulaluen dagiti pusit ti piek.
Pinapaiten dagiti pag-ong ti kalapati. Dinakdaken
dagiti bannagaw ti uken. Prituen dagiti paniki ti burias.
Agsubisubin dagiti kaldero ken kutsara. Agtukon
dagiti dalikan ken sartin. Agballaibin dagiti malukong ken aklo.
Agtrangkason dagiti banga ken pagtungo. Agdisminorian
dagiti pinggan ken lababo. Agburisen dagiti iskodelia ken kelleb.
Agturtogen dagiti planggana ken ungot. gbayangubungen
dagiti sagapa ken pagbagasan. Agmalarian dagiti salup ken putik.
Ket angren dagiti alumpipinig ti saluyot. Kilnaten
dagiti legleg ti samak. Abrawen dagiti birabid ti bagbag.
Kalderetaen dagiti leddeg ti kabatiti. Asaren dagiti samrid
ti gawed. Tamalisen dagiti gayaman ti alukon. Dengdengen
dagiti biruruko ti baraniw. Saladen dagiti marabutit
ti tabako. Pakbeten dagiti manggagama ti katuday.
1996
ti la adda, ania? 'kammo man. ngem paset daytoy ti 10-daniw a koleksion a nangabak met idi piman iti maikatlo a premio iti salip ti daniw, benneg ti profesional, ti governor roque ablan awards for iluko literature wenno graafil idi 1996. ni apo rey duque idi ti nangibulsa iti umuna a premio ket ni met mang ariel agcaoili ti nangisakibot iti maikadua a premio. daydin ti naudi a major a panagpasalip ti graafil. salip saan la nga iti daniw ngem iti pay sarita. ken dua a benneg, profesional ken agdadamo. naserraanen kalpasanna ti graafil, inibbatanen ni apo prescy bermudez (kas coordinator; ni apo bermudez ti founder ti graafil, narugian idin sa 1976). nupay adda pay met simmarsarunon sa a graafil contest ngem para laengen kadagiti estudiante a mannurat iti ilocos norte. 'tatta, awan san a pulos. sayang. sapay no di ti graafil koma idin ti manamnama a katukad ti palanca awards iti literatura iloko. ta ti graafil laeng met piman ti nagbayag a pasalip-iloko. nagadu ngamin a salsalip panagsuratan iti iloko ti mairusrusat ngem agarup amin ket di agbayag, awan agmareng. awan man laeng ti makapatar iti kas iti palanca.
lim_Latn ind_Latn ilo_Latn ilo_Latn ilo_Latn ilo_Latn ilo_Latn kea_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn